ཀྱེ་ཀྱེ།མི་ལོ་བཞི་བཅུ།ལོ་དེ་ཉི་མར་བགྲང་ན་རིང་མོ་རིང་མོ་ཞིག་རེད་དེ།ཁང་པའི་གྱང་ལྡེབས་སུ་བཀལ་བའི་རྒྱལ་ཁབ་ཀྱི་དབུ་ཁྲིད་རིམ་པ་ལྔའི་རླབས་ཆེན་དུས་རབས་ཁོས་རེ་རེ་བཞིན་བརྒྱུད་མྱོང་།མི་ལོ་བཞི་བཅུ།ལོ་དེ་མཚན་མོར་འཇལ་ན་དཀའ་མོ་དཀའ་མོ་ཞིག་རེད་དེ།མག་མོག་གི་སྣུམ་ཞུའི་འགྲམ་ནས་སྐྱོ་སྡུག་འདྲེས་མའི་རྨི་ལམ་སྐྱུར་པོ་དེ་དག་ཁོའི་མནལ་ལམ་དུ་ཤུགས་ཀྱིས་ཚུད་མྱོང་།མི་ལོ་བཞི་བཅུ།ལོ་དེ་མི་ཚེར་བསམ་ན་སྐད་ཅིག་སྐད་ཙམ་རེད་དེ།ཁ་སྔོན་ནག་ཐིང་ཐིང་གི་སྐྲ་ལོ་དེ་རིང་སྐྱ་ཆིལ་ཆིལ་དུ་གྱུར་ཅིང་ཁ་སྔོན་ཚོད་ཚོད་དུ་བབ་པའི་མཆི་མ་དེ་རིང་དབང་མེད་དུ་བབ་པའི་མཆིལ་མར་གྱུར་འདུགམི་ལོ་བཞི་བཅུ།ལོ་ཡི་འགྱུར་བ་ལ་བསྟུན་ན་ཆེན་པོ་ཆེན་པོ་ཞིག་རེད་དེ།འདས་ཟིན་པའི་དཀའ་སྡུག་གི་འཚོ་བ་ད་ཆ་ཕ་མ་རྒན་རྒོན་ཚོས་ཚ་བོ་ཚ་མོར་ཤོད་རྒྱུའི་སློབ་གསོའི་གཏམ་རྒྱུད་དུ་གྱུར་ཟིན།